b'\n_START_ARTICLE_\nL\xc3\xa4hentymiskriteeri\n_START_SECTION_\nHintakehitys\n_START_PARAGRAPH_\nInflaatioaste saa olla enint\xc3\xa4\xc3\xa4n 1,5 prosenttiyksikk\xc3\xb6\xc3\xa4 yli kolmen parhaiten suoriutuneen j\xc3\xa4senmaan inflaatioasteen. Kolme parhaiten suoriutunutta j\xc3\xa4senvaltiota ovat ne, joissa inflaatioaste on ollut pienin. N\xc3\xa4ist\xc3\xa4 lasketaan keskiarvo. Jos siis kolmen parhaan maan inflaatioasteet ovat olleet esimerkiksi 1\xc2\xa0%, 1,2\xc2\xa0% ja 1,5\xc2\xa0%, niin n\xc3\xa4iden keskiarvo on (1\xc2\xa0% + 1,2\xc2\xa0% + 1,5\xc2\xa0%) / 3 = 1,23\xc2\xa0%. Euroa k\xc3\xa4ytt\xc3\xb6\xc3\xb6ns\xc3\xa4 haluavan maan inflaatio ei t\xc3\xa4ss\xc3\xa4 esimerkkitapauksessa siis saa olla enemp\xc3\xa4\xc3\xa4 kuin 1,23\xc2\xa0% + 1,5\xc2\xa0% = 2,73\xc2\xa0%.\n_START_SECTION_\nJulkisen talouden kehitys\n_START_PARAGRAPH_\nEnnakoitu tai toteutunut julkistalouden alij\xc3\xa4\xc3\xa4m\xc3\xa4 ei saa ylitt\xc3\xa4\xc3\xa4 3\xc2\xa0% bruttokansantuotteesta, ja julkinen velka on enint\xc3\xa4\xc3\xa4n 60\xc2\xa0% bruttokansantuotteesta. Lis\xc3\xa4ksi on er\xc3\xa4it\xc3\xa4 muita kriteerej\xc3\xa4, katso tarkemmin l\xc3\xa4hdeviitteest\xc3\xa4.\n_START_SECTION_\nValuuttakurssikehitys\n_START_PARAGRAPH_\nEuroa k\xc3\xa4ytt\xc3\xb6\xc3\xb6ns\xc3\xa4 haluavan j\xc3\xa4senmaan on oltava ns. ERM II-vaiheessa v\xc3\xa4hint\xc3\xa4\xc3\xa4n kahden vuoden ajan, ennen kuin euron k\xc3\xa4ytt\xc3\xb6\xc3\xb6notosta voidaan p\xc3\xa4\xc3\xa4tt\xc3\xa4\xc3\xa4. T\xc3\xa4n\xc3\xa4 aikana maan kansallisen valuutan kurssi ei saa vaihdella enemp\xc3\xa4\xc3\xa4 kuin \xc2\xb1 15\xc2\xa0% ERM II -keskikurssista, nykyisin k\xc3\xa4yt\xc3\xa4nn\xc3\xb6ss\xc3\xa4 euron arvosta. Tuon kahden vuoden aikana maan valuutan kurssiin ei my\xc3\xb6sk\xc3\xa4\xc3\xa4n saa kohdistua merkitt\xc3\xa4v\xc3\xa4\xc3\xa4 muuttamispainetta (toisin sanoen keinotekoinen devalvaation tai revalvaation v\xc3\xa4ltt\xc3\xa4minen ei tule kysymykseen).\n_START_SECTION_\nPitkien korkojen kehitys\n_START_PARAGRAPH_\nEuron k\xc3\xa4ytt\xc3\xb6\xc3\xb6notosta p\xc3\xa4\xc3\xa4tt\xc3\xa4mist\xc3\xa4 edelt\xc3\xa4v\xc3\xa4n vuoden aikana maan pitk\xc3\xa4aikaisten korkojen taso saa olla enint\xc3\xa4\xc3\xa4n 2 prosenttiyksikk\xc3\xb6\xc3\xa4 yli kolmen inflaatioasteeltaan alhaisimman j\xc3\xa4senmaan pitk\xc3\xa4n aikav\xc3\xa4lin korkotason. Euroa k\xc3\xa4ytt\xc3\xb6\xc3\xb6ns\xc3\xa4 haluavasta maasta lasketaan siis viimeisen 12 kuukauden pitkien korkojen keskiarvo, jota verrataan kolmen inflaatioltaan alhaisimman maan pitkien korkojen keskiarvoon.'